
Fedett karsztosodás vizsgálata laboratóriumi körülmények között

Fedett karsztos formák kialakulását szimuláltunk laboratóriumban. Kísérleteinkben fizikai modellalkotással kívántunk adatokat nyerni a fedett karsztos folyamatokhoz és formaképződéshez. E célból végeztünk laboratóriumi körülmények közt olyan vizsgálatokat, melyek során egységes méretű gipsztáblákon különböző szemcseméretű és fedővastagságú (1 ill. 5 cm) fedőelborítást hoztunk létre. A vízadagolás történhetett a fedőre vagy a feküre, fentről vagy oldalról, de minden esetben pontszerű volt. A gipsztábla dőlése 5° ill. 0° lehetett. Eddig összesen 22 kísérletet végeztünk, melyek során az alábbi formák jöttek léte. A fedő formái: a lankás oldalú medence, a függőleges oldalú medence, a kis medence, a szabálytalan mélyedés, az esővízbarázda, hosszanti- és keresztirányú hasadékok, a sugaras hasadék, és az íves hasadék, míg a fekün kialakult formák az akna, a madáritató, az ujjbegyek, a kürtők, a narancshéj szerű oldásos forma, a hosszanti- és keresztirányú csatornák, a bevezető csatornák, a túlfolyási csatorna és fedőmenti csatorna (hasadék). A fedő formáinak a kifejlődését, méretét, sűrűségét, alakját befolyásolta a fekü oldódása során létrejött forma mérete, alakja. A fekü oldódása a vízadagolás módjától, valamint a fedőben a vízmozgás módjától függött. E vizsgálatokból a fedett karszt utánsüllyedéses töbreinek kialakulása az eddigiekhez képest jobban értelmezhető.



